Little Rock

Little Rock er hovedstad i den amerikanske delstaten Arkansas. Det er også delstatens største by. Byen ligger omtrent midt i delstaten og er kommunesentrum for Pulaski County. Little Rock har fått sitt navn fra en liten steinformasjon på sørbredden av elven Arkansas som ble kalt La Petite Roche («Den lille steinen»). Den lille steinen ble brukt som et landemerke for den første elvetrafikken og ble et velkjent krysningspunkt over elven.

Byens, og delstatens, største avis er The Arkansas Democrat Gazette.

 Historie 
Little Rock ble hovedstad i Arkansas Territory i 1821. Da Arkansas ble tatt opp som stat nr 25 i USA i 1836, ble Little Rock offisielt delstatshovedstad. The Territorial Capitol (nå Old State House) ble påbegynt i 1833, og var ferdig i 1842. Bygningen fungerte som byens capitol fram til 1911 da det nåværende capitol-bygget sto klart. I 1986 var skyskraperen Metropolitan National Bank Tower ferdig som med sine 166 meter er byens og statens høyeste bygning.

Den amerikanske generalen og presidentkandidaten Wesley Clark vokste opp i Little Rock.

De ni fra Little Rock bidro til borgerrettskampen på 1950-tallet.

 Geografi 
Little Rock ligger langs den sørlige bredden av elven Arkansas. Fourche Creek og Rock Creek renner gjennom byen ut i Arkansas. Byens vestlige del ligger ved foten av Ouachita-fjellene, og like nordvest for byen er Pinnacle Mountain og Lake Maumelle som forsyner byen med drikkevann.  Øst for sentrum ligger Clinton nasjonale lufthavn.

Little Rock ligger i et fuktig subtropisk klima med varme, fuktige somre og milde vintre.

 Referanser 

 Eksterne lenker 



Kategori:Byer i Pulaski County i Arkansas
Kategori:Delstatshovedsteder i USA
Kategori:Bosetninger etablert i 1821
Kategori:1821 i Nord-Amerika
Kategori:Byer i Arkansas